與党侍御
作者：元結
朝代：唐

paragraphs: 衆坐吾獨歡，或問歡爲誰。
高人党茂宗，復來官憲司。
昔吾順元和，與世行自遺。
茂宗正作吏，日有趨走疲。
及吾汙冠冕，茂宗方矯時。
誚吾順讓者，乃是干進資。
今將問茂宗，茂宗欲何辭。
若云吾無心，此來復何爲。
若云吾有羞，於此還見嗤。
誰言萬類心，閑之不可窺。
吾欲喻茂宗，茂宗宜聽之。
長轅有修轍，馭者令爾馳。
山谷安可怨，筋力當自悲。
嗟嗟党茂宗，可爲識者規。